### NN 77/2017 (4.8.2017.), Odluka o općinskim porezima Općine Tribunj

Općina Tribunj

1910

Na temelju članka 20. i članka 42. stavak 1. Zakona o lokalnim porezima (»Narodne novine«, broj 115/16) i članka 34. Statuta Općine Tribunj (»Službeni vjesnik Šibensko-kninske županije«, broj 5/13 i 8/15 i »Službeni glasnik Općine Tribunj«, broj 2/15), Općinsko vijeće Općine Tribunj na 2. sjednici održanoj 21. srpnja 2017. godine donosi

ODLUKU

O OPĆINSKIM POREZIMA OPĆINE TRIBUNJ

I. OPĆA ODREDBA

Članak 1.

Ovom se Odlukom utvrđuju vrste poreza koji pripadaju Općini Tribunj (u daljnjem tekstu: Općina), obveznici plaćanja poreza, porezna osnovica, stope i visina poreza te način obračuna i naplate poreza u skladu sa Zakonom o lokalnim porezima.

II. OPĆINSKI POREZI

Članak 2.

Porezi Općine su:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina,

5. porez na nekretnine.

1. Prirez porezu na dohodak

Članak 3.

Prirez porezu na dohodak plaćaju svi obveznici poreza na dohodak s područja Općine sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak te ove Odluke.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine Tribunj.

Članak 4.

Osnovica za prirez porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak iz članka 3. ove Odluke.

Članak 5.

Prirez porezu na dohodak plaća se po stopi od 6% od utvrđene osnovice iz članka 4. ove Odluke.

Prirez porezu na dohodak prihod je proračuna Općine.

Članak 6.

Poslove u vezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Općine.

Članak 9.

Osnovicu poreza na potrošnju čini prodajna cijena pića koje se proda u ugostiteljskim objektima na području Općine, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu. Utvrđenu obvezu poreza na potrošnju za obračunsko razdoblje iz stavka 3. ovoga članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec Ministarstvu financija, nadležnoj ispostavi Porezne uprave prema sjedištu odnosno prebivalištu ili uobičajenom boravištu poreznog obveznika i to zbirno za sve poslovne prostore, na način da se na obrascu iskažu podaci za svaki grad/ općinu pojedinačno.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Članak 10.

Porez na potrošnju plaća se po stopi od 3% na osnovicu iz članka 9. stavka 1. ove Odluke.

Porez na potrošnju prihod je proračuna Općine.

Članak 11.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

3. Porez na kuće za odmor

Članak 12.

Porez na kuće za odmor plaćaju pravne i fizičke osobe koje su vlasnici kuća za odmor na području Općine.

Kuća za odmor je svaka zgrada ili dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 13.

U postupku dokazivanja statusa kuće za odmor u smislu odredbe članka 12. stavka 2. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka utroška električne energije, vode, telefona, prijam poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci i dokazi.

Članak 14.

Porez na kuće za odmor plaća se godišnje na cijelom području Općine, u iznosu od 15,00 kuna/m2 korisne površine kuće za odmor.

Članak 15.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu Općine koja služe za smještaj djece u dobi do 15 godina.

Članak 16.

Obveznik poreza na kuće za odmor dužan je Ministarstvu financija, Poreznoj upravi, dostaviti podatke o kući za odmor koji se odnose na mjesto gdje se nalazi objekt te korisnu površinu objekta, kao i podatke o poreznom obvezniku te druge podatke, najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Porez na kuće za odmor prihod je proračuna Općine.

Članak 17.

Poslove u vezi s utvrđivanjem i naplatom poreza na kuće za odmor obavlja Ministarstvo financija, Porezna uprava.

4. Porez na korištenje javnih površina

Članak 18.

Porez na korištenje javnih površina plaćaju pravne i fizičke osobe koje koriste javne površine na temelju rješenja o porezu na korištenje javne površine koje im je izdalo nadležno upravno tijelo Općine. Rješenjem o porezu na korištenje javne površine iz stavka 1. ovoga članka utvrđuju se:

• podaci o korisniku javne površine,

• visina poreza na korištenje javne površine,

• uvjeti plaćanja i instrumenti osiguranja plaćanja, te

• prava i obveze korisnika javne površine (uvjeti korištenja, tip opreme, podaci o lokaciji, površini i namjeni, podaci o vremenu na koje se izdaje rješenje, i sl.).

Članak 19.

Pod javnom površinom u smislu ove Odluke smatraju se trgovi, ulice, ceste, putovi, nogostupi, šetališta, pješačke zone, javne zelene površine, parkovi, rekreacijske površine, dio obale koji nema status pomorskog dobra kao i ostale uređene i neuređene javne površine koje su u vlasništvu Općine i koje se mogu koristiti da ne dolazi u pitanje njihova osnovna namjena.

Članak 20.

Javne površine dodjeljuju se na korištenje:

a) putem javnog natječaja ili

b) neposrednom dodjelom po zahtjevu stranke.

O vrsti postupka dodjele odlučuje Općinski načelnik posebnim zaključkom.

Javna površina daje se na korištenje na vremensko razdoblje od 1 do 5 godina, odnosno za razdoblje jedne ili više sezona, odnosno za mjesečno ili dnevno korištenje s ograničenjem do najviše 15 dana.

Dodjela javnih površina na višegodišnje korištenje moguća je samo nakon provedenog javnog natječaja.

Korištenje javne površine ne može se odobriti podnositelju zahtjeva koji nije u cijelosti podmirio sva dospjela dugovanja prema Općini.

Članak 21.

Za izgradnju, polaganje i održavanje telekomunikacijskih instalacija kojih investitor nije Općina Tribunj ili polaganje telekomunikacijskih vodova kroz izgrađenu infrastrukturu u vlasništvu Općine, utvrđuje se naknada za pravo puta.

Za izgradnju, polaganje i održavanje energetskih i drugih instalacija kojih investitor nije Općina ili polaganje energetskih i drugih vodova kroz izgrađenu infrastrukturu u vlasništvu Općine, utvrđuje se pravo služnosti javnim površinama.

Visina naknade te način plaćanja naknade na temelju izdane potvrde o pravu puta na nekretnini u vlasništvu Općine i to za kabelsku kanalizaciju, elektroničke komunikacijske vodove koji se postavljaju izvan kabelske kanalizacije i stupove nadzemne komunikacijske mreže utvrđuje se sukladno Pravilniku o potvrdi i naknadi za pravo puta (»Narodne novine«, broj 152/11 i 151/14).

Članak 22.

Obračun poreza na korištenje javnih površina utvrđuje se u kunama po četvornom metru (m²) javne površine i to dnevno, mjesečno, odnosno godišnje.

Članak 23.

Za korištenje javnih površina za pružanje ugostiteljskih usluga na otvorenim ugostiteljskim terasama (natkrivenim vrlo brzo sklopivim zaštitama od sunca i padalina – suncobrani, tende i sl.) porez na korištenje javne površine iznosi:

a) ako se prostor koristi u mjesecu srpnju i kolovozu – 20 kn/ m²/ mjesečno,

b) ako se prostor koristi u mjesecu lipnju i rujnu porez iznosi 80% od iznosa poreza propisanog pod a),

c) ako se prostor koristi u mjesecu travnju, svibnju i listopadu porez iznosi 50% od iznosa poreza propisanog pod a),

d) ako se prostor koristi u mjesecu siječnju, veljači, ožujku, studenom i prosincu porez iznosi 10% od iznosa poreza propisanog pod a).

Za korištenje javnih površina za pružanje ugostiteljskih usluga na zatvorenim natkrivenim i ostakljenim ugostiteljskim terasama porez na korištenje javne površine iznosi 30,00 kn / m²/ mjesečno, osim:

a) ako se prostor koristi 10-12 mjeseci u kalendarskoj godini porez iznosi 35% od iznosa poreza propisanog u stavku 2.,

b) ako se prostor koristi 7-9 mjeseci u kalendarskoj godini porez iznosi 40% od iznosa poreza propisanog u stavku 2.,

c) ako se prostor koristi 1-6 mjeseci u kalendarskoj godini porez iznosi 50% od iznosa poreza propisanog u stavku 2.

Za korištenje javnih površina za pružanje ugostiteljskih usluga na ugostiteljskim terasama natkrivenim tijekom cijele godine (izrađenim od željezne, drvene i slične konstrukcije) porez na korištenje javne površine iznosi:

a) ako se prostor koristi u mjesecu srpnju i kolovozu – 22 kn/ m²­/mjesečno,

b) ako se prostor koristi u mjesecu lipnju i rujnu porez iznosi 80% od iznosa poreza propisanog pod a),

c) ako se prostor koristi u mjesecu travnju, svibnju i listopadu porez iznosi 50% od iznosa poreza propisanog pod a),

d) ako se prostor koristi u mjesecu siječnju, veljači, ožujku, studenom i prosincu porez iznosi 10% od iznosa poreza propisanog pod a).

Članak 24.

Porez na korištenje javne površine za postavljanje kioska i drugih montažnih objekata (kućica i sl.) površine do 6 m² iznosi 600,00 kuna/ kiosk/ mjesečno.

Porez na korištenje javne površine za postavljanje kioska i drugih montažnih objekata (kućica i sl.) površine od 6 do 12 m² iznosi 1.500,00 kuna/ kiosk/ mjesečno.

Članak 25.

Porez na korištenje javne površine za obavljanje djelatnosti prodaje sokova, sladoleda, šećerne vune, kokica, palačinki i sl. uz postavljanje aparata/štanda (površine od 5 do 10 m²) iznosi 1.500,00 kn/ aparat – štand/ mjesečno.

Članak 26.

Porez na korištenje javne površine za postavljanje štanda:

a) za obavljanje djelatnosti prodaje ručno rađenog nakita, mediteranskih spužvi i školjki, prodaju/izradu razglednica, svijeća i slično, prodaju proizvoda od drva, šiblja, trske i slično, na manjim štandovima površine do 2 m² porez iznosi 1.500,00 kn/ štand/ mjesečno,

b) za obavljanje djelatnosti prodaje suvenira izrađenih od stakla, keramike, kamena i sl., prodaju eteričnih ulja, čajeva i slični proizvoda na štandovima površine do 2 m² porez iznosi 1.500,00 kn/ štand/ mjesečno,

c) za obavljanje djelatnosti prodaje vlastitih slika na stalcima/štafelajima na štandovima površine do 2 m² porez iznosi 1.000,00 kn/ štand/ mjesečno,

d) za obavljanje djelatnosti izrade portreta, tetovaža i slično na stalcima/štafelajima površine do 2 m² porez iznosi 1.000,00 kn/ stalak/ mjesečno,

e) za obavljanje djelatnosti prodaje autohtonih hrvatskih suvenira i proizvoda na štandovima površine do 2 m² porez iznosi 1.000,00 kn/ štand/ mjesečno.

Članak 27.

Porez na korištenje javne površine za postavljanje šanka površine do 5 m² iznosi 1.500,00 kn/ šank/ mjesečno.

Porez na korištenje javne površine za postavljanje šanka površine od 5 do 12 m² iznosi 3.000,00 kn/ šank/ mjesečno.

Članak 28.

Porez na korištenje javne površine za obavljanje djelatnosti iznajmljivanja motora, bicikli i slično iznosi 3.000,00 kn/ mjesečno ukoliko zauzeta javna površina ne prelazi 10 m².

Porez na korištenje javne površine za obavljanje djelatnosti iznajmljivanja motora, bicikli i slično uvećava se za 20,00 kn/ m²/ dnevno ukoliko zauzeta javna površina prelazi 10 m².

Članak 29.

Porez na korištenje javne površine radi privremenog ostavljanja na javnoj površini raznih pokretnih i nepokretnih naprava (prikolica, traktora, kamiona, bačvi, neispravnih vozila i sl.) iznosi 50,00 kn/ m²/ dnevno i naplaćuje se do trenutka uklanjanja istih s javne površine.

Članak 30.

Porez na korištenje javne površine za postavljanje reklamnih predmeta (transparenta, reklamnih zastava, slobodnostojećih reklamnih panoa, reklamnih sadržaja na pročeljima građevina, urbanoj opremi i sl., reklamnog ormarića, reklamne vitrine, reklamnog loga, reklamne tende, reklamnog stupa – totema, reklamne ograde, reklame na zaštitnoj ogradi gradilišta ili na zaštitnom platnu građevinske skele, stalaka s reklamama i obavijestima te sličnih naprava) na javnu površinu, iznosi 20,00 kn/ komad/ dnevno.

Članak 31.

Porez na korištenje javne površine u svrhu izvođenja građevinskih radova prekopavanja i odlaganja građevinskog materijala, održavanja i drugih građevinskih i sličnih radova iznosi 2,00 kn/ m²/ dnevno.

Članak 32.

Visinu poreza na korištenje javne površine u slučajevima koji nisu predviđeni odredbama ove Odluke, odredit će općinski načelnik Općine rješenjem o davanju javne površine na korištenje.

Visina poreza na korištenje javne površine, a koja se daje na korištenje putem javnog natječaja, smatra se početnim iznosom poreza.

Članak 33.

Porez na korištenje javne površine plaća se nakon podnošenja zahtjeva za korištenje javne površine, a prije izdavanja rješenja kojim se odobrava korištenje javne površine.

Iznimno od odredbe prethodnog stavka, a po zamolbi podnositelja zahtjeva za korištenje javne površine za pružanje ugostiteljskih usluga na terasama te za postavljanje montažnih objekata do 12 m² radi obavljanja poslovne djelatnosti, porez se plaća u dva obroka i to:

• 50% od obračunatog iznosa poreza plaća se odmah po izdavanju rješenja kojim se odobrava korištenje javne površine,

• 50% preostalog iznosa poreza plaća se do konca rujna tekuće kalendarske godine.

Na zahtjev podnositelja zahtjeva za korištenje javne površine, općinski načelnik može odrediti i drugačiju dinamiku plaćanja poreza.

Članak 34.

Rješenje o davanju na korištenje javne površine i utvrđivanju poreza na korištenje javne površine donosi Jedinstveni upravni odjel Općine.

Korisnicima koji javnu površinu koriste bez rješenja Jedinstvenog upravnog odjela Općine, porez na korištenje javne površine utvrdit će se temeljem zapisnika komunalnog redara Općine i to u iznosu 50% većem od iznosa utvrđenog odredbama ove Odluke.

Članak 35.

Dosadašnji korisnici javnih površina zadržavaju prava utvrđena prijašnjim odobrenjem te će im se na temelju odredbi ove Odluke izdati Rješenje o porezu na korištenje javnih površina.

Općina može odobriti stupanje u prava i obveze dosadašnjeg korisnika, odnosno obveznika, njegovim pravnim slijednicima, pod uvjetom da nastave obavljati istu djelatnost te da su podmirena sva dospjela dugovanja koja je prednik imao prema Općini.

Članak 36.

Porez na korištenje javnih površina za ostala korištenja javnih površina utvrđuje se kako slijedi:

|  |  |
| --- | --- |
| Organiziranje zabava i manifestacija | Razdoblje/način obračuna |
| zabavni park, cirkus, postavljanje montažnih pozornica, bina i slično | 1,00 kn/ m²/ dan |
| prezentacija proizvoda i usluga i slično | 75,00 kn/ m²/ dan |
| distribucija letaka i promidžbenih materijala | 300,00 kn/dan |
| snimanje filma | 1.000,00 kn/dan |
| snimanje reklamnog spota | 3.000,00 kn/dan |
| komercijalno fotografiranje | 2.000,00 kn/dan |
| političko djelovanje – postavljanje pokretnih naprava | 50,00 kn/ m²/ dan |
| prometovanje turističkim vlakićem | 6.000,00 kn/ godišnje |

Članak 37.

Za sva ostala korištenja javnih površina koja nisu definirana odredbama ove Odluke, a ukoliko razdoblje zauzimanja javne površine ne traje duže od 3 (tri) mjeseca tijekom kalendarske godine iznos poreza na korištenje javne površine utvrdit će Općinski načelnik donošenjem Zaključka.

Porez na korištenje javnih površina ne plaća se za organiziranje manifestacija i pratećih aktivnosti koje se financiraju iz proračuna Općine, kao ni za vjerske, humanitarne, kulturne, sportske i ekološke manifestacije značajne za Općinu.

Članak 38.

Porez na korištenje javnih površina prihod je proračuna Općine Tribunj.

5. Porez na nekretnine

Članak 39.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Općinskog vijeća Općine, sukladno Zakonu o lokalnim porezima.

III. PROVEDBENE ODREDBE

Članak 40.

Na postupak utvrđivanja i naplate poreza iz ove Odluke te druga postupovna pitanja koja nisu uređena ovom Odlukom na odgovarajući se način primjenjuju odredbe Zakona o lokalnim porezima (»Narodne novine«, broj 115/16) te odredbe zakona kojim je uređen porezni postupak.

Članak 41.

Poslove utvrđivanja, evidentiranja, nadzora, naplate i ovrhe radi naplate poreza temeljem ove Odluke, osim poreza na korištenje javnih površina i poreza na nekretnine, u ime i za račun Općine obavlja Ministarstvo financija, Porezna uprava, Područni ured Šibenik, Ispostava Šibenik, uz prethodnu suglasnost Ministra financija Republike Hrvatske.

Ministarstvo financija, Porezna uprava, Područni ured Šibenik, Ispostava Šibenik, dužna je do 15. u tekućem mjesecu za prethodni mjesec, Općini dostavljati zbirno izvješće o utvrđenim i naplaćenim porezima te pokrenutim postupcima i mjerama radi naplate poreza iz članka 3., članka 7. i članka 12. ove Odluke.

Ministarstvu financija, Poreznoj upravi, Područnom uredu Šibenik, Ispostavi Šibenik, za obavljanje poslova iz stavka 1. ovog članka pripada naknadu u visini od 5% od ukupno naplaćenih prihoda.

Ovlašćuje se nadležna organizacija za platni promet zadužena za naplatu javnih prihoda (FINA) da naknadu iz stavka 3. ovog članka obračuna i uplati u Državni proračun Republike Hrvatske do zadnjeg dana u mjesecu za prethodni mjesec sukladno Suglasnosti Ministarstva financija Republike Hrvatske da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj 1/17).

IV. PRIJELAZNE I ZAVRŠNE ODREDBE

Članak 42.

Kaznene i prekršajne odredbe te odredbe o zastari, obnovi postupka, žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i na poreze propisane odredbama ove Odluke.

Članak 43.

Danom stupanja na snagu ove Odluke stavlja se izvan snage Odluka o općinskim porezima i o prirezu porezu na dohodak (»Službeni vjesnik Šibensko-kninske županije«, broj 6/10).

Odredbe članka 12. do 17. ove Odluke koje se odnose na porez na kuće za odmor, a u skladu s člankom 68. Zakona o lokalnim porezima (»Narodne novine«, broj 115/16), prestaju važiti 1. siječnja 2018. godine.

Članak 44.

Odluku iz članka 39. ove Odluke, Općinsko vijeće obvezno je donijeti do 30. studenoga 2017. godine.

Članak 45.

Ova Odluka stupa na snagu osmoga dana od dana objave u »Službenom glasniku Općine Tribunj«, osim odredbi o prirezu porezu na dohodak koje stupaju na snagu prvoga dana u mjesecu nakon mjeseca u kojemu je ova Odluka objavljena u »Narodnim novinama«.

Članak 46.

Ova Odluka objavit će se u »Narodnim novinama« i u »Službenom glasniku Općine Tribunj« te dostaviti Ministarstvu financija, Poreznoj upravi, u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza Općine.

Klasa: 410-01/17-01/6
 Urbroj: 2182/20-01-17-1
 Tribunj, 21. srpnja 2017.

OPĆINSKO VIJEĆE OPĆINE TRIBUNJ

Predsjednik
 Slobodan Ukić, v. r.